
1. Sídlo, vznik a postavenie poskytovateľa sociálnych služieb

Zriaďovateľ zariadenia: Bratislavský samosprávny kraj

Názov zariadenia: 
   Domov sociálnych služieb

Sídlo zariadenia: 
   Plavecké Podhradie 19, 906 36  Plavecké Podhradie

Právna forma: 
   rozpočtová organizácia 

Štatutárny zástupca:
   Ing. Jozef Sádovský, riaditeľ 

IČO:


   30 379 281

DIČ:


   2022105954

2. Poslanie, vízia a  cieľ zariadenia Domova sociálnych služieb Plavecké Podhradie

Poslanie a vízia
1.Udržať a zvyšovať kvalitu sociálnych služieb pre zvyšovanie spokojnosti prijímateľov sociálnej služby /ďalej len prijímatelia/ a naplnenie ich očakávaní

2.  Deinštitucionalizácia služieb – vytvárať komunitný charakter služieb v rámci   zariadenia

a miestnej komunity

3. Holistický prístup k prijímateľom sociálnej služby

4. Vzdelávanie zamestnancov

 Cieľ zariadenia
Dlhodobým rozvojovým cieľom nášho zariadenia je poskytovať kvalitné sociálne služby na základe etického a odborného prístupu v súlade s dodržiavaním  medzinárodných dokumentov o ľudských právach a slobodách / Listina základných ľudských práv a slobôd, Dohovor OSN  o právach osôb so zdravotným postihnutím/,   zlepšovať kvalitu života prijímateľov a zabezpečovať  ochranu sociálneho blaha, t.j. určitej úrovne kvality života všetkých prijímateľov, ktorá je vyjadrená v oficiálnej sociálnej politike štátu. 

3. Profil poskytovateľa sociálnych služieb
História zariadenia, poskytované služby a kapacita
V zariadení sa začala poskytovať  celoročná starostlivosť dospelým občanom  s duševnými poruchami od 2.1.2006 a  počiatočná kapacita zariadenia bola 53 miest, ktorá bola od 1.3.2008 zvýšená na 60 miest.  

Zariadenie poskytuje celoročne sociálne služby na základe § 38 v zmysle zákona č. 448/2008 Z.z. o sociálnych službách v znení neskorších predpisov.

Cieľovú skupinu tvoria občania, ktorí sú odkázaní na pomoc inej fyzickej osoby a ich stupeň odkázanosti je najmenej V. stupeň  podľa prílohy č. 3. zákona č.448/2008 Z.z. o sociálnych službách v znení neskorších predpisov.

V Domove sociálnych služieb poskytujeme pomoc pri odkázanosti na pomoc inej fyzickej osoby, základné sociálne poradenstvo, sociálnu rehabilitáciu, ošetrovateľskú starostlivosť v zariadení, ubytovanie, stravovanie, upratovanie, pranie, žehlenie, údržbu bielizne a šatstva, osobné vybavenie, zabezpečujeme záujmovú činnosť, utvárame podmienky na úschovu cenných vecí.

Zariadenie pozostáva z komplexu šiestich budov, z toho štyri budovy prešli rozsiahlou rekonštrukciou a dve budovy boli novo vybudované, vstup do všetkých budov a obytných jednotiek  je riešený a upravený bezbariérovo.

Ubytovanie  prijímateľov sociálnej služby 
Veľkou rekonštrukciou prešli objekty č. 3 a č.4, kde je vytvorené ubytovanie pre prijímateľov sociálnej služby na prízemí a na 1. poschodí. Obidve budovy sú spojené so vstupnou chodbou, kde sa nachádza výťah, miestnosti zdravotného a opatrovateľského personálu, kuchynky,  miestnosti pre záujmové  činnosti a spoločenské miestnosti.

Naši prijímatelia sociálnej služby sú ubytovaní v budove č.3 a č.4 v jednolôžkových  a dvojlôžkových  izbách so sociálnym vybavením aj pre imobilných klientov. V uvedených priestoroch  je ubytovaných 53 osôb, 17 izieb  je  2- lôžkových  a  19 izieb  je 1- lôžkových. V budove č. 4 je bunkový systém, kde dve izby sú spojené chodbičkou a majú spoločné hygienické zariadenie. V budove č.3 majú jednotlivé izby spoločné hygienické zariadenie na chodbe.

Ďalších 7 prijímateľov sociálnej služby je ubytovaných v budove č. 5 na prvom poschodí, kde sú dve izby 2-lôžkové a jedna izba je 3-lôžková, imobilným klientom je k dispozícii stoličkový výťah. Prijímatelia sociálnej služby tu majú k dispozícii dve kúpeľne a spoločenskú miestnosť.

Stravovanie 
Je zabezpečené vo vlastnej stravovacej prevádzke v budove č.6, ktorej súčasťou je jedáleň.   Strava sa podáva päťkrát denne na základe vyhotoveného jedálneho lístka, vrátane diétneho stravovania. Pre imobilných prijímateľov sociálnej služby sa strava vydáva do prenosných termoboxov, ktoré sú prevezené do kuchynky v budove č.4. Zástupca prijímateľov sociálnej služby sa zúčastňuje pravidelne na zasadnutí stravovacej komisie, kde predkladá požiadavky prijímateľov sociálnej služby na stravovanie a prípadné zmeny v jedálnom lístku.

Pranie, žehlenie a údržba bielizne 
Zariadenie zabezpečuje pranie, žehlenie a údržbu bielizne vo vlastnej práčovni v budove č. 5, kde sú umiestnené tri veľkokapacitné pračky, sušička na prádlo a mangeľ. Manipulácia s prádlom je zabezpečená v zmysle platných hygienických, prevádzkových noriem a smerníc. 

Upratovanie 
Izby prijímateľov sociálnej služby, spoločné a prevádzkové  priestory upratujeme  vlastnými zamestnancami, v zmysle platných hygienických, prevádzkových noriem a smerníc. 

Poskytovanie ošetrovateľskej starostlivosti v zariadení
Je zabezpečené v zmysle zákona č. 448/2008  o sociálnych službách a o zmene a doplnení zákona č. 455/1991 Zb. o živnostenskom podnikaní ( živnostenský zákon) v znení neskorších predpisov.
Záujmová činnosť 
Vykonávame v tkáčskej dielni, v keramickej dielni, v štedrom parku, v kuchynke, v kresliarni, v knižnici  a spoločenských miestnostiach, ktoré  sú vybavené televízormi a počítačmi.  

Počty pracovníkov  na jednotlivých úsekoch  

	Úsek riaditeľa
	3

	Ekonomický úsek
	7

	Prevádzkový úsek
	5

	Úsek služieb
	29

	Pracovníci  spolu
	44


4. Informácie o poskytovaných službách a aktivitách 

V roku 2015 sme prijímateľkám soc. služieb  ponúkli rôzne záujmové činnosti  a voľnočasové aktivity prostredníctvom ktorých sa snažíme dosiahnuť samostatnosť a nezávislosť prijímateliek v prostredí a tým zvýšiť kvalitu ich života. Pracovníci poskytujú prijímateľkám sociálnych služieb pomoc, alebo podporu pri všetkých činnostiach do takej miery, akú prijímateľky skutočne potrebuje. Zároveň je našim cieľom  čo najviac znížiť našu podporu, aby prijímateľky boli v maximálne možnej miere samostatné pri svojej sebarealizácii. Akákoľvek činnosť je založená na báze dobrovoľnosti, možnosti samostatného výberu a na základe individuálneho plánu.

V textilnej dielni pokračujeme vo vyšívaní pohľadníc a záložiek na papier s rôznymi motívmi vhodnými k jednotlivým obdobiam roka (vianočné motívy, veľkonočné motívy a pod.). Pani Kašayová nám v rámci workshopu predviedla nové motívy a techniky vyšívania veľkonočných motívov, pričom sme si vyskúšali aj tradičné maľovanie kraslíc.   
 Časopisy určené pre praktické ženy, nám ponúkajú rôzne námety na vyšívanie obrusov a obrazov krížikovým stehom. S nesmiernou trpezlivosťou a dôslednosťou boli vytvorené priam umelecké diela. 
 V keramickej dielni sme sa venovali najmä modelovaniu upomienkových predmetov k rôznym akciám realizovaným v našom zariadení sociálnych služieb počas roka. Vytvorili sme medaile pre účastníkov športových hier, anjeli boli zasa určení pre návštevníkov Dňa otvorených dverí, ktorý sa už tradične koná začiatkom decembra. Vymodelované zvieracie figúrky, magnetky, misky na arašidy to všetko  je dôkazom stáleho záujmu o túto aktivitu.  
 Dvojdňový workshop zameraný na výrobu keramických výrobkov prostredníctvom hrnčiarskeho kruhu sa uskutočnil v dňoch 19. - 20. februára 2015 a stretol sa s veľkým záujmom zo strany zariadení sociálnych služieb.  Prijímatelia sociálnych služieb si mohli priamo vyskúšať „vytočenie“  vlastnej misky alebo vázy. Workshop viedol skúsený hrnčiar Peter.    
V košikárskej dielni pokračujeme vo výrobe rozmanitých predmetov upletených z novinového papiera. Okrem misiek a košíkov rôznych veľkostí a tvarov sme začali robiť aj venčeky, ktoré slúžia ako základ iných dekoratívnych predmetov. 
V tkáčskej dielni tkáme  koberce rôznych veľkostí a farieb.  Nepohrdneme ani materiálom, ktorý už svoj prvotný účel splnil a v rámci šetrenia životného prostredia využijeme textilný odpad na výrobu koberčekov.  
V štedrom parku už tradične pestujeme koreňovú zeleninu, paradajky, kukuricu, ale aj jedlé dyne  a dyne vhodné  na aranžovanie. O kvetinový záhon sme sa starali od skorej jari až do neskorej jesene. Ani v zime sme nazaháľali  a starali sme sa o zazimované hľuzy  kvetov.  Z nasušených bylín a kvetov  sme aranžovali venčeky s jesennými motívmi. 
 Každý z nás je jedinečný, tak aj jeho talent je jedinečný a neopakovateľný. Namaľované obrazy p. Simony Klienedlerovej, p. Evy Bočkayovej a p. Anny Šloserovej si bolo možné prezrieť  v Kultúrnom dome v Sološnici ako sprievodnú akciu k siedmemu  ročníku medzinárodnej  prehliadky ľudových piesní „Spievajme na ľudovú nôtu“.

Na podujatí sa už tradične stretávajú účastníci z Českej republiky, z Poľska a zo Slovenska. V priateľskej atmosfére sa okrem zahraničných účastníkov predstavujú aj prijímatelia sociálnych služieb z Nitrianskeho samosprávneho kraja (NSK), Trnavského samosprávneho kraja (TSK) a Bratislavského samosprávneho kraja (BSK).  Ministerstvo kultúry Slovenskej republiky finančne podporilo uskutočnenie tohto jedinečného kultúrneho podujatia.  

V duchu hesla „ V zdravom tele zdravý duch“ využívame možnosti, ktoré nám ponúka  naša telocvičňa.  Každoročné Športové hry, ktoré sa u nás uskutočňujú v mesiaci júl prinášajú vždy nové a netradičné športové disciplíny, ktoré preverujú našu rýchlosť, vytrvalosť, vynaliezavosť a schopnosť spolupracovať. Spestrením tohto dňa sú ukážky canisterapie so psovodmi p. J. Kiacovou a p. Yvettou Virágovou a možnosť priameho kontaktu s koňmi, ktoré do nášho areálu prichádzajú z firmy Agropartner  spol. s r. o. Plavecké Podhradie.   Na podujatí sa zúčastnili zariadenia sociálnych služieb BSK, TSK, NSK. K úspešnej realizácii tohto podujatia významnou mierou prispievajú dobrovoľníci, ktorí ochotne priložia ruku k dielu a pomôžu kde je to potrebné.
Počas Dňa otvorených dverí sme privítali v našom zariadení sociálnych služieb deti z Detského domova Pečeňady, ktoré sa nám i návštevníkom DSS predstavili kultúrnym programom. Návštevníci si mohli prezrieť   priestory DSS a výsledky práce jednotlivých dielní. 

Pravidelne sa zúčastňujeme na rôznych športových a kultúrno-spoločenských podujatiach. 
V Českej republike sa zúčastňujeme Športových hier v Tloskove.  
V apríli sme sa zúčastnili na predpremiere hry „ JA – NO“, ktorú zorganizoval DSS prof. K. Matulaya v Bratislave. 

Divadlo „ Na predmestí“ zo Spišskej Novej Vsi  nám predstavilo svoje „dielko“ o polepšenom čertovi. 

Do NSK sme si išli vyskúšať ako chutí „ Krškanská vareška“, navarili sme si a zároveň sme aj ochutnali  rôzne druhy gulášov. 

Pre naše prijímateľky sociálnych služieb, ktoré sa so zápalom  venujú  maľovaniu a vyšívaniu obrazov,  bolo veľkým úspechom,  keď spolu s dielami p. Ruženy Vrablecovej Geringer mohli vystavovať  svoje diela v Kultúrnom centre v Malackách.  O výstave, ktorá  trvala niekoľko týždňov informovala aj regionálna televízia.  

V rámci Rohožníckych obecných slávnosti sme si prevzali ocenenie od spoločnosti CRH za úspešný projekt. 


Naši priatelia z Poľska nás pozvali zúčastniť sa podujatia – Jesenná mozaika – Folusz 2015.  Na medzinárodnom podujatí sme prezentovali naše vedomosti z oblasti prírodovedy, predstavili sme výtvarné práce na tému Západ Slnka a priestorovú kompozíciu. 
Pani PhDr. Chaloupková poskytuje prijímateľkám sociálnej služby svoju odbornú pomoc prostredníctvom špecializovaného poradenstva. 
Správca farnosti  na požiadanie celebruje svätú omšu na ktorej sa zúčastňujú prijímateľky sociálnej služby.  

5. Informácie o zapracovaní podnetov na zlepšenie poskytovanej  sociálnej služby prijatých od prijímateľov sociálnej služby 

Prijímatelia sociálnych služieb boli primeranou formou informovaní o legislatívnych zmenách v oblasti poskytovania sociálnych služieb. Významné miesto v tejto oblasti zaujímajú podmienky kvality poskytovaných sociálnych služieb. 
Prijímatelia sociálnej služby  na pravidelných komunitných  stretnutiach uvádzali svoje návrhy, želania a priania týkajúce sa každodenného života v zariadení sociálnych služieb. Prostredníctvom svojho zástupcu v stravovacej komisii predkladali návrhy na spestrenie jedálneho lístka.      

Prostredníctvom individuálnych plánov sa zintenzívnila komunikácia medzi zamestnancami a prijímateľmi sociálnych služieb. Cesta k odhaľovaniu skrytých vnútorných túžob a potrieb nie je ľahká, avšak budovaním korektného, rovnocenného vzťahu vytvárame  vzájomnú dôveru. 
Zriaďovateľ, Vyšší územný celok  začal od augusta 2015 uskutočňovať kontrolu v zariadení sociálnych služieb za účelom zisťovania úrovne   poskytovaných sociálnych služieb. 
6. Rozpočet organizácie

Celkový rozpočet domova sociálnych služieb na rok 2015 bol vo výške 721.957,37€.

Príjmy za rok 2015 boli v čiastke 189.852,79€. 

Výdaje za rok 2015 boli v čiastke 718.686,12€.  


Celková čiastka darov za rok 2015 je 3.100,00€.   

                                             Ing. Jozef Sádovský

                                                 riaditeľ DSS

Plavecké Podhradie,  16. 06.2016   

